**ikt.szám: Na/47-3/2025.**

**J E G Y Z Ő K Ö N Y V**

**Készült:** Nagyacsád község Önkormányzata Képviselő-testületének 2025. március 17-én 18 óra 00 perckor megtartott nyilvános üléséről.

**Helye:** Nemesgörzsönyi Közös Önkormányzati Hivatal Nagyacsádi Kirendeltsége

**Jelen vannak:**

 Szalóky Nándor Polgármester

 Tima Zoltán Ferenc

 Kolonics Szilvia

 Tóth Péter

 képviselők

**Távol van**: Szakács Balázs

**Tanácskozási joggal jelen van:** Novák Edit aljegyző

Meghívott: -

**Érdeklődő:** 1 fő

Szalóky Nándor Polgármester: Köszönti a képviselőket. Megállapítja, hogy az ülés határozatképes, mivel a megválasztott 5 fő képviselőből 4 fő jelen van. Szakács Balázs képviselő távolmaradását Mivel további kiegészítés, kérdés nem érkezett, felkéri a képviselő-testületet, hogy szavazzon a napirend elfogadásáról.

Nagyacsád község Önkormányzatának Képviselő-testülete 5 igen szavazattal, tartózkodás és ellenszavazat nélkül a következő határozatot hozta:

**13/2025.(III.17.) önkormányzati határozat**

Nagyacsád Község Önkormányzatának képviselő-testülete 2025. március 17-i ülésének napirendjét az alábbiak szerint határozza meg:

1. Nemesgörzsönyi Közös Önkormányzati Hivatal 2024. évi költségvetésének módosítása

Előadó: polgármester

1. Nagyacsád Község Önkormányzat 2024. évi költségvetésének módosítása

Előadó: polgármester

1. Nagyacsád Község Önkormányzat vagyonrendeletének felülvizsgálata

Előadó: polgármester

1. Pápakörnyéki Önkormányzatok Feladatellátó Társulása Társulási Megállapodás módosítása

Előadó: polgármester

1. 2024-2029 Gazdasági program elfogadása

Előadó: polgármester

Napirendek tárgyalása:

**1)Nemesgörzsönyi Közös Önkormányzati Hivatal 2024. évi költségvetésének módosítása**

**Előadó: polgármester**

Szalóky Nándor polgármester ismerteti az előterjesztést. A kiadások és a bevételek 2024. évi előirányzata 128.297 e forint volt, módosított előirányzat 138.207 e forintra változik.

A központi költségvetés támogatást biztosít az önkormányzati hivatal kiadásaihoz a Magyarország helyi önkormányzatairól szóló 2011. évi CLXXXIX. törvény szerint 2021. január 1-jén működő hivatalok támogatására.

A fajlagos összeg értéke 6.633.500 forintra emelkedett.

Megkérdezi, hogy van-e valakinek kérdése, hozzászólása?

Szalóky Nándor polgármester megállapítja, hogy a község képviselői részéről kérdés, hozzászólás, módosító javaslat nem érkezett, ezért szavazásra bocsátja a fenti javaslatot, s megállapítja, hogy Nagyacsád Község Önkormányzat Képviselő-testülete 4 igen szavazattal, ellenszavazat, tartózkodás nélkül a következő határozatot hozza:

**14/2025. (III.17.) önkormányzati határozat**

Nagyacsád község Önkormányzata Képviselő-testülete a 6/2024.(II.14.) önkormányzati határozattal elfogadott - Nemesgörzsönyi Közös Önkormányzati Hivatal 2024. évi költségvetésének módosítását elfogadja.

A Képviselő-testület a 2024. évi költségvetés *módosított* bevételi fő összegét ***138.206.859***,- forintban, a *módosított* kiadási fő összegét ***138.206.859***,- forintban állapítja meg.

  A kiadási fő összegen belül a módosított kiemelt előirányzatokat a következőkben állapítja meg.

 a) személyi juttatások 110.005.341 - Ft

b) munkaadókat terhelő járulékok 14.230.000 Ft

c) dologi kiadások 13.464.462 - Ft

d) beruházási kiadások 507.056 Ft

**Módosított költségvetési bevételek 9.909.341 Ft.**

**Módosított finanszírozási bevételek 128.297.518 Ft.**

A költségvetési létszámkeretet továbbra is 13 főben állapítja meg.

 A Nemesgörzsönyi Közös Önkormányzati Hivatal *módosított* költségvetése beépül a székhely település módosított költségvetésébe.

**Felelős**: jegyző, aljegyző, pénzügyi ügyintéző

**Határidő**:2025. 05. 31.

**2)Nagyacsád Község Önkormányzat 2024. évi költségvetésének módosítása**

**Előadó: polgármester**

Szalóky Nándor polgármester elmondja, hogy a költségvetés módosítására a 2024.év teljesítési adatok alapján kerül sor.

Bevételi oldalon az állami támogatások emelésre kerültek a pontos összeggel, illetve előirányzatosításra került az elnyert pályázati támogatás (járdafelújítás).

Kiadási oldalon kis mértékben kellett korrigálni személyi juttatások, és ehhez kapcsolódóan a járulékok előirányzatát, illetőleg a dologi kiadásokat.

A felújítási kiadások előirányzata lényegesen csökkent, ennek összege a tartalékok közé került átcsoportosításra.

A törvény szerinti illetmény módosult, mert felvettünk 1 fő közfoglalkoztatottat.

Kolonics Szilvia képviselő megkérdezi, hogy határozott vagy határozatlan időre?

Szalóky Nándor polgármester elmondja, hogy februártól februárig van a program, határozott időre. Most 1 férfit is sikerült felvenni, reméljük maradni fog. A tuskókat elkezdte kiszedni a pavilonnál. Reméljük maradni fog, szükség lesz rá a fűnyírásnál. Tavaly, amikor nem volt közhasznú, egyszerűsítettel foglalkoztattunk 3 főt. Az idén is biztos kell. Az ingatlan felújításnál az összeg a pavilon építés miatt módosult. A gyermekétkeztetésre több pénzt kaptunk, és a módosítás tartalmazza a járdafelújításra kapott pályázati pénzt is.

Tóth Péter képviselő megkérdezi, hogy mikor lesz a kivitelezése a járdának.

Szalóky Nándor polgármester elmondja, hogy még nem egyeztetett a kivitelezővel. Az érdeklődő tájékoztatásra elmondja, hogy a Kossuth utcai járdaszakaszról van szó.

Érdeklődő megkérdezi hogy a Kossuth utcai elhagyott háznál a kihajló ágakat le lehetne-e vágni.

Szalóky Nándor polgármester elmondja, hogy jelezve lett tavaly az építéshatóságnál, nem kaptunk visszajelzést a továbbiakról. Intézkedik, hogy a kihajló ágak levágásra kerüljenek.

Megkérdezi, hogy van-e valakinek kérdése, hozzászólása?

Szalóky Nándor polgármester megállapítja, hogy a község képviselői részéről kérdés, hozzászólás, módosító javaslat nem érkezett, ezért szavazásra bocsátja a fenti javaslatot, s megállapítja, hogy Nagyacsád Község Önkormányzat Képviselő-testülete 4 igen szavazattal, ellenszavazat, tartózkodás nélkül a következő rendeletet alkotja:

**2/2025. (III.19.) önkormányzati rendelete**

**Nagyacsád község Önkormányzat Képviselő-testülete úgy döntött, hogy az önkormányzat 2024. évi költségvetéséről szóló 3/2024. (II.14.) önk. rendelet módosításáról szóló, fenti** számú rendeletét az előterjesztésben foglaltaknak megfelelően megalkotja.

**3)Nagyacsád Község Önkormányzat vagyonrendeletének felülvizsgálata**

**Előadó: polgármester**

Szalóky Nándor polgármester elmondja, hogy a tavalyi évben a Magyar Államkincstár szabályossági ellenőrzés keretében feltárta, hogy a könyvelés és a vagyonrendelet melléklet eltér egymástól, ezért a vagyonrendelet mellékletei javításra szorulnak. Ezzel a módosítással most megteremtődik az összhang.

Megkérdezi, hogy van-e valakinek kérdése, hozzászólása?

Szalóky Nándor polgármester megállapítja, hogy a község képviselői részéről kérdés, hozzászólás, módosító javaslat nem érkezett, ezért szavazásra bocsátja a fenti javaslatot, s megállapítja, hogy Nagyacsád Község Önkormányzat Képviselő-testülete 4 igen szavazattal, ellenszavazat, tartózkodás nélkül a következő rendeletet alkotja:

**3/2025. (III.19.) önkormányzati rendelete**

**Nagyacsád község Önkormányzat Képviselő-testülete úgy döntött, hogy az önkormányzat vagyonáról, a vagyongazdálkodás és vagyonhasznosítás szabályairól szóló 9/2013. (VI.27.) önk rendelet módosításáról szóló, fenti** számú rendeletét az előterjesztésben foglaltaknak megfelelően megalkotja.

**4)Pápakörnyéki Önkormányzatok Feladatellátó Társulása Társulási Megállapodás módosítása**

**Előadó: polgármester**

Szalóky Nándor polgármester elmondja, hogy a 2024. októberben kiküldött Társulási Megállapodás törzskönyvi átvezetésére nem került sor, mivel Dáka Község Önkormányzata nevében nem volt annak aláírására jogosult polgármester hivatalban.

Mivel a Társulási Megállapodás nem lépett hatályba, ezért az abban foglaltak újbóli jóváhagyására van szükség azzal, hogy Vinár Község Önkormányzata 2025. évben továbbra is a Társulás tagja marad, kiválására 2026. január 1-től van lehetőség.

A Társulás által tervezett főépítészi feladatellátást, mint lehetőséget továbbra is tartalmazza a Társulási Megállapodás. A 2025. évi központi költségvetés nem biztosított normatív támogatást a főépítészi feladatot társulás keretében ellátó önkormányzatok számára, ezért addig, amíg ez a forrás nem lesz elérhető a feladat ellátására a Társulás nem köt megállapodást főépítésszel. Ezt a feladatot átmenetileg az önkormányzatoknak egyedileg kell ellátniuk.

Két határozat meghozatalára lesz szükség, első körben a Társulási Megállapodás tekintetében, másod sorban a főépítészi feladatellátás tekintetében.

Tóth Péter képviselő megkérdezi, hogy mit csinál a főépítész?

Novák Edit aljegyző elmondja, hogy településképi véleményezés, településképi bejelentés, konzultáció. Amiben a jogszabály előírja a részvételt.

Kolonics Szilvia képviselő megkérdezi, ha mi építkezünk, azt megtervezi?

Novák Edit aljegyző elmondja, hogy nem.

Megkérdezi, hogy van-e valakinek kérdése, hozzászólása?

Szalóky Nándor polgármester megállapítja, hogy a község képviselői részéről kérdés, hozzászólás, módosító javaslat nem érkezett, ezért szavazásra bocsátja a fenti javaslatot, s megállapítja, hogy Nagyacsád Község Önkormányzat Képviselő-testülete 4 igen szavazattal, ellenszavazat, tartózkodás nélkül a következő határozatot hozza:

**15/2025. (III.17.) önkormányzati határozat**

Nagyacsád Község Önkormányzatának Képviselő-testülete a Pápakörnyéki Önkormányzatok Feladatellátó Társulása Társulási Megállapodásának 26. módosítását, valamint azt egységes szerkezetben az előterjesztés 1. és 2. melléklet szerinti tartalommal jóváhagyja.

A Képviselő-testület felhatalmazza a Társulás elnökét, hogy a Társulási Megállapodás törzskönyvi átvezetése kapcsán a technikai jellegű módosításokat saját hatáskörben végrehajtsa.

Határidő: Azonnal

Felelős: Polgármester

Szalóky Nándor polgármester elmondja, hogy a főépítészi feladatellátáshoz történő csatlakozáshoz külön határozatot kell hozni.

Megkérdezi, hogy van-e valakinek kérdése, hozzászólása.

Szalóky Nándor polgármester megállapítja, hogy a község képviselői részéről kérdés, hozzászólás, módosító javaslat nem érkezett, ezért szavazásra bocsátja a fenti javaslatot, s megállapítja, hogy Nagyacsád Község Önkormányzat Képviselő-testülete 4 igen szavazattal, ellenszavazat, tartózkodás nélkül a következő határozatot hozza:

**16/2025. (III.17.) önkormányzati határozat**

Nagyacsád Község Önkormányzatának Képviselő-testülete a Pápakörnyéki Önkormányzatok Feladatellátó Társulása keretében ellátásra kerülő térségi főépítészi feladatellátáshoz 2025. április 1-től csatlakozik.

Határidő: Azonnal

Felelős: Polgármester

**5)2024-2029 Gazdasági program elfogadása**

**Előadó: polgármester**

Szalóky Nándor polgármester elmondja, hogy a gazdasági program elkészítésére Magyarország helyi önkormányzatairól szóló 2011. évi CLXXXIX. törvény 116. §-ban meghatározottak alapján kerül sor.

A gazdasági program a képviselő-testület megbízatásának időtartamára, vagy azt meghaladó időszakra szólhat. A gazdasági program elkészítésének célja, hogy az önkormányzat képviselő-testülete egységes, előre meghatározott célrendszer szerint működjön és a lehetőségek figyelembe vétele mellett fejlődjön is.

A gazdasági program az önkormányzat részére helyi szinten határozza meg mindazon célkitűzéseket, feladatokat, amelyek a költségvetési lehetőségekkel összhangban, a helyi társadalmi, környezeti, gazdasági adottságok figyelembevételével – a megyei térségi koncepciókhoz illeszkedve – az önkormányzat által nyújtandó kötelező és önként vállalt feladatok biztosítását, fejlesztését szolgálják.

A képviselő-testület a jelen gazdasági programban meghatározottakat figyelembe veszi minden gazdasági jellegű, a gazdálkodásra, a település működtetésére, fejlesztésére vonatkozó döntésnél, különös tekintettel az éves költségvetési rendeletek elkészítése és összeállítása során.

A gazdasági programban meghatározott célok eléréséhez a képviselő-testületnek az alábbiakra kell koncentrálnia:

- a célkitűzések egymásra épülő megvalósítására,

- a szükséges anyagi források és eszközök megteremtésére.

Az anyagi eszközök megteremtéséhez nem elegendő az évről-évre keletkező források (pl. állami támogatás, helyi bevételek) megléte, hanem szükség van:

* a pályázati lehetőségek felkutatására és kiaknázására,
* az önkormányzat sajátosságaira támaszkodva új lehetőségek keresésére,
* a meglévő források nagyobb mértékű kihasználására.

Fejlesztési célok 2024-2029 között Nagyacsád településen:

* intézményeink folyamatos, az elvárásoknak megfelelő működtetése, fejlesztése
* szokásos kulturális rendezvényeink megtartása
* építési telkek kialakítása
* járdák felújításának folytatása
* játszótéri eszközök további bővítése, meglévő eszközök karbantartása
* díszfák ültetésének folytatása, virágosítás folytatása
* közvilágítási hálózat felújítása, jelenlegi lámpatestek energiatakarékos lámpatestekre cserélése
* köztéri kamera rendszer kialakítása
* kultúrház külsejének felújítása
* középső buszmegálló felújítása, vagy cseréje
* hirdető táblák bővítése
* szociális juttatások, beiskolázási, óvodakezdési, idősek év végi szociális támogatásának megtartása
* pályázati lehetőségek kihasználása, a szükséges önrész előteremtése
* ifjúsági klub felújításának befejezése
* belterületi útjaink biztonságosabbá tétele
* földútjaink javítása, felújítása
* egészségfelmérő és megőrző programok további szervezése
* közösségi tér „pavilon” kiszolgáló épületének kialakítása, tereprendezés, kerítés építése
* település felirat 3D-s óriásbetűkkel, virágsziget kialakítása

A településfejlesztésbe be kell vonni a lakosságot, a vállalkozásokat és az önszerveződő közösségeket.

A településfejlesztés során figyelembe kell venni azokat a fejlesztéseket, programokat, melyekhez kapcsolódva gazdasági számítások igazolják azt, hogy a fejlesztés eredményeként az önkormányzat tartósan a korábbi éveknél magasabb bevétellel, illetve alacsonyabb kiadással számolhat.

Az elkövetkezendő években jelentős pályázati források nyílnak meg, fontos, hogy a településfejlesztés egyik eszközévé váljon a pályázati tevékenység.

Ennek érdekében

* fontos a pályázatok folyamatos figyelemmel kísérése,
* amennyiben szükséges, a sikeres pályázat reményében megfelelő szakértelemmel rendelkező személyt kell keresni és megbízni,
* a pályázatokhoz megfelelő önerőt kell biztosítani.

Versenyképes járások programban lesz pályázat, kamerára szeretnénk pályázni. A 7 önkormányzat kért árajánlatot, 39 millió forint az egész.

Kolonics Szilvia képviselő megkérdezi, hány kameráról van szó.

Szalóky Nándor polgármester elmondja, hogy 7 kamera. Kettő lenne a park bejáratánál, amiből 1 db rendszámfelismerő, és 1 köztéri. 1 db lenne a kultúrháznál, 2 db a pavilonnál, 1 db a Petőfi, Temető u sarkán, 1 db a temetőnél.

Kolonics Szilvia képviselő megkérdezi, hogy akkor minden bejövő és kimenő utat látnak a kamerák?

Szalóky Nándor polgármester elmondja, hogy igen.

Koloincs Szilvia képviselő megkérdezi, hogy rögzíti is a felvételt?

Szalóky Nándor polgármester elmondja, hogy igen. Rádióhullámmal továbbítaná a jelet. A temetőnél sima sim kártyás lesz, mert még nincs optikai kábel.

A külterületi útra beadtuk a pályázatot.

Érdeklődő megkérdezi, hogy a Kossuth utcán kijelölt gyalogátkelőhelyet lehetne-e csinálni. Nagyon forgalmas.

Szalóky Nándor polgármester elmondja, hogy jogos, de nagyon drága, terveztetni kell, kérünk rá árajánlatot.

Érdeklődő elmondja, hogy kirándulása során Németbányán látott márvány táblát, ami a szennyvízberuházás alapkőletételekor készült. Az arra járók tudják, hogy van ott csatorna. Itt is lehetne, hogy aki erre kirándul tudja, hogy van.

Szalóky Nándor polgármester megköszöni az ötletet, megfontolja a testület.

Érdeklődő elmondja, hogy a buszmegállóba lehetne polcot, könyvet elhelyezni.

Szalóky Nándor polgármester elmondja, hogy ez már volt téma, tervben van a középső buszmegálló felújítása.

Megkérdezi, hogy van-e valakinek kérdése, hozzászólása.

Szalóky Nándor polgármester megállapítja, hogy a község képviselői részéről kérdés, hozzászólás, módosító javaslat nem érkezett, ezért szavazásra bocsátja a fenti javaslatot, s megállapítja, hogy Nagyacsád Község Önkormányzat Képviselő-testülete 4 igen szavazattal, ellenszavazat, tartózkodás nélkül a következő határozatot hozza:

**17/2025. (III.17.) önkormányzati határozat**

Nagyacsád Község Önkormányzatának Képviselő-testülete úgy döntött, hogy Nagyacsád község Önkormányzat 2024-2029 közötti gazdasági programját elfogadja az előterjesztés szerint.

Felelős: polgármester

Határidő: 2025. március 31.

Szalóky Nándor polgármester megkérdezi, van-e még valakinek kérdése, hozzászólása?

Megállapítja, hogy a Képviselő-testület nyilvános ülésén megtárgyalandó további napirend nincs, kérdés, bejelentés hiányában a 2025. március 17-i nyilvános ülés 19 óra 21 perckor berekeszti.

K.m.f.

Szalóky Nándor Ivanics Barbara

 polgármester jegyző

A jegyzőkönyv tartalmáért felel:

Novák Edit

 aljegyző